Pinlig!

Det tyske medie Bild lægger ikke bånd på sig selv i beskrivelsen af den tidligere superligaspiller Emre Mor.

Dommen falder, fordi den tyrkiske fodboldspiller med den danske fortid har lagt et billede på Instagram, hvor han sidder ved en swimmingpool i en stol. Med sit navn skrevet på ryggen af stolen. Suppleret med trøjenummeret syv.

Se bare her:

7️⃣ Et opslag delt af Emre Mor (@emre.mor9) den 14. Aug, 2018 kl. 5.23 PDT

'Hvad gør man som 21-årig fodboldprof med for mange penge og for lidt selvreflektion,' spørger Bild i en artikel - og svarer selv:

'Man køber sig selvfølgelig en pompøs trone.'

Mediet kalder det for 'et pinligt prale-billede'.

Emre Mor blev i sommeren 2016 solgt fra FC Nordsjælland til Borussia Dortmund for en pris, der dengang gjorde ham til den dyreste fodboldspiller solgt fra Skandinavien. Opholdet i den tyske klub blev dog ikke succesfuldt.

Konflikter med træner Thomas Teuchel gjorde, at den unge fodboldspiller allerede efter et år blev solgt videre til spanske Celta Vigo. Her er det heller ikke blevet til en fast plads, og i foråret blev Emre Mor så bortvist fra træningen af klubbens træner.

Bild har konklusionen om 'BVB-floppet' klar i artiklen, hvor stol og 'bling-bling' bliver omhyggeligt beskrevet.

'Mor har tydeligvis heller ikke lært noget om ydmyghed i Spanien. Allerede i Dortmund var han én stor misforståelse,' lyder det med en bemærkning om, at han burde have koncentreret sig om at forberede sig på den forestående sæson i stedet.

Primera Division begynder i den kommende weekend. Her skal Celta Vigo møde Espanyol i første spillerunde på hjemmebane.